N á v r h
na zrušenie úlohy č. 28 v mesiaci december z Plánu legislatívnych úloh vlády Slovenskej republiky na rok 2007

Vláda Slovenskej republiky uznesením č.10 z 10. januára 2007, ktorým bol schválený Plán legislatívnych úloh vlády Slovenskej republiky na rok 2007, uložila ministrovi zahraničných vecí predložiť v decembri 2007 na rokovanie vlády návrh zákona o zahraničnej službe. 
Prijatie zákona o zahraničnej službe je jedným z významných predpokladov efektívnejšieho pôsobenia slovenskej zahraničnej politiky a diplomacie. Zámerom je dosiahnuť, aby zákon primeraným spôsobom upravil niektoré štátnozamestnanecké, pracovnoprávne a súvisiace otázky spojené s dlhodobým pôsobením zamestnancov v cudzine, ako aj určité špecifické potreby služobného úradu, vyplývajúce z  riadenia siete zastupiteľských úradov Slovenskej republiky v zahraničí. 

Keďže zákon o zahraničnej službe mal byť lex specialis k novému zákonu o štátnej službe, pripravovanému v gescii Ministerstva práce, sociálnych vecí a rodiny Slovenskej republiky, príprava návrhu zákona o zahraničnej službe prebiehala v kontexte rekodifikácie legislatívy upravujúcej výkon štátnej služby,  t. j. bola podmienená stavom prípravy návrhu nového zákona o štátnej službe. Vzhľadom na uvedené bolo potrebné počkať na znenie návrhu nového zákona o štátnej službe a na jeho základe sa mali vypracovať osobitosti a odchýlky pre zahraničnú službu. Nový zákon o štátnej službe mal byť spolu s novým zákonom o verejnej službe, pripravovaným tiež v gescii Ministerstva práce, sociálnych vecí a rodiny Slovenskej republiky, predložený na rokovanie vlády v decembri 2007. Práce na častiach zákona o zahraničnej službe, o ktorých sa vedelo, že nebudú závislé od nového zákona o štátnej službe, však prebiehali počas roku 2007 nezávisle od legislatívnych prác Ministerstva práce, sociálnych vecí a rodiny Slovenskej republiky. 

 Na Ministerstve práce, sociálnych vecí a rodiny Slovenskej republiky došlo  k posunu prác na príprave nového zákona o verejnej službe, ktoré boli ovplyvnené rozsiahlymi prácami na návrhu zákona o postavení pedagogických zamestnancov, ktorého gestorom je Ministerstvo školstva Slovenskej republiky. Kritériá kariérového systému a profesijných štandardov sa musia zapracovať do zákona o verejnej službe a zákon o verejnej službe má zas nedeliteľnú väzbu na nový zákon o štátnej službe.   

Uvedené posuny determinovali ďalší postup prác na návrhu zákona o zahraničnej službe na  Ministerstve zahraničných vecí Slovenskej republiky. Zmenila sa doterajšia koncepcia legislatívnych prác smerujúcich k vypracovaniu návrhu zákona o zahraničnej službe, ktorý bude v ďalšom legislatívnom procese  pripravovaný ako lex specialis k platnému zákonu č. 312/2001 Z. z. o štátnej službe a o zmene a doplnení niektorých zákonov v znení neskorších predpisov.

	Vzhľadom na uvedené skutočnosti navrhuje Ministerstvo zahraničných vecí Slovenskej republiky zrušiť úlohu č. 28  v mesiaci december 2007 z  Plánu legislatívnych úloh vlády Slovenskej republiky na rok 2007. 

Úloha bude navrhnutá do Plánu legislatívnych úloh vlády Slovenskej republiky na rok 2008.